|  |
| --- |
| **Atbildes uz saņemtajiem jautājumiem par**  **darbības programmas “Izaugsme un nodarbinātība”**  **1.2.2.specifiskā atbalsta mērķa “Veicināt inovāciju ieviešanu komersantos” 1.2.2.1.pasākuma “Atbalsts nodarbināto apmācībām” otrās projektu iesniegumu atlases kārtas nosacījumiem** |
| Saīsinājumi un apzīmējumi:  Atlases nolikums - darbības programmas “Izaugsme un nodarbinātība” 1.2.2.specifiskā atbalsta mērķa “Veicināt inovāciju ieviešanu komersantos” 1.2.2.1.pasākuma “Atbalsts nodarbināto apmācībām” otrās projektu iesniegumu atlases kārtas nolikums;  CFLA – Centrālā finanšu un līgumu aģentūra;  ERAF – Eiropas Reģionālās attīstības fonds;  EM, atbildīgā iestāde – Ekonomikas ministrija;  FM, vadošā iestāde – Finanšu ministrija;  MK noteikumi Nr.617 – Ministru kabineta 2015.gada 27.oktobra noteikumi Nr.617 “Darbības programmas “Izaugsme un nodarbinātība” 1.2.2.specifiskā atbalsta mērķa “Veicināt inovāciju ieviešanu komersantos” 1.2.2.1.pasākuma “Atbalsts nodarbināto apmācībām” pirmās un otrās projektu iesniegumu atlases kārtas īstenošanas noteikumi”;  SAMP 1.2.2.1. 2.kārta – darbības programmas “Izaugsme un nodarbinātība” 1.2.2.specifiskā atbalsta mērķa “Veicināt inovāciju ieviešanu komersantos” 1.2.2.1.pasākuma “Atbalsts nodarbināto apmācībām” otrā projektu iesniegumu atlases kārta. |
| 1.jautājums:  Vai biedrībai ir jāreģistrējas kā PVN maksātājam? |
| Atbilde uz 1.jautājumu:  MK noteikumi Nr.617 projekta iesniedzējam neuzliek par pienākumu reģistrēties kā PVN maksātājam. Atlasē var piedalīties projekta iesniedzējs, kas atbilst 10.1 punktam, proti, PVN reģistrācija nav obligāts nosacījums. |
| 2.jautājums:  Ja biedrība nav PVN maksātājs, vai PVN izdevumi projektā būs attiecināmās izmaksas? |
| Atbilde uz 2.jautājumu:  Ņemot vērā Eiropas Komisijas vadlīnijas par pievienotās vērtības nodokli kā attiecināmajām izmaksām, PVN attiecināmību nosaka ne tikai projekta iesniedzēja kā PVN maksātāja statuss, bet arī gala saņēmēju iespēja atgūt PVN nodokli no valsts budžeta. Līdz ar to fakts, ka biedrība nav PVN maksātāja, vēl nenozīmē PVN attiecināmību uz projektu. |
| 3. jautājums:  Ja biedrība ir kļuvusi par PVN maksātāju, vai, realizējot šo projektu, PVN varēs attiecināt kā priekšnodokli atbilstoši Latvijas Republikas normatīvajiem aktiem nodokļu politikas jomā? |
| Atbilde uz 3.jautājumu:  CFLA savas kompetences ietvaros nesniedz konsultācijas par PVN un priekšnodokļa atgūšanas iespējām, lūgums par šo jautājumu konsultēties ar Valsts ieņēmumu dienestu. |
| 4.jautājums:  Par MK noteikumu 10.13.punktu - kāda projekta īstenošanas nozare būtu jānorāda biedrībai, kurā vairāk kā 50% biedru ir starptautiskie biznesa centri? |
| Atbilde uz 4.jautājumu:  Starptautiskajiem biznesa pakalpojumu centriem (SBPC) saskaņā ar NACE 2.red. nav norādīta unikāla nozare. Nozari var norādīt saskaņā ar uzņēmuma *Lursoft* norādīto darbības veidu – Citur neklasificētu organizāciju darbība (94.99, versija 2.0). MK noteikumu Nr.617 1. pielikumā ir norādītas atbalstāmas nozares SBPC gadījumā: 4. Finanšu un apdrošināšanas darbības (ierobežojumus nosaka saskaņā ar NACE 2. red. K sadaļu); 5. Profesionālie, zinātniskie un tehniskie pakalpojumi (ierobežojumus nosaka saskaņā ar NACE 2. red. M sadaļu); 6. Administratīvo un apkalpojošo dienestu darbība (ierobežojumus nosaka saskaņā ar NACE 2. red. N sadaļu), kuras arī var norādīt kā projekta īstenošanas nozari. |
| 5.jautājums:  Par vienoto kritēriju Nr.1 - vai, vērtējot starptautisko biznesa centru apgrozījuma, eksporta un nodarbināto skaita rādītāju, tiks ņemts vērā apgrozījuma, eksporta un nodarbināto skaita rādītājs, kas pamatots ar uzņēmuma aprēķiniem un sagatavots kā grāmatvedības izziņa? Vai šāda grāmatvedības izziņa būtu pietiekams apliecinājums, ja starptautiskais biznesa centrs Latvijā reģistrēts kā filiāle un *Lursoft* netiek atsevišķi uzrādīta augstāk minētā informācija? |
| Atbilde uz 5.jautājumu:  Vienotā kritērija Nr.1 piemērošanas metodikā norādīts, ka “Projekta iesnieguma veidlapā ir sniegta informācija un **ir bijis iespējams pārliecināties**, ka projekta iesnieguma veidlapā norādīto biedru (komersantu) apgrozījums pēdējā noslēgtā pārskata gadā pārsniedz 142,29 miljonus euro”. Atbilstoši atlases nolikuma 8.5.apakšpunktam projekta iesnieguma pielikumā ir jāpievieno saraksts ar projekta iesniedzēja biedrības biedriem un biedriem, kas nav projekta iesniedzēja biedri, bet ir biedri kādā no organizācijām, kas ir projekta iesniedzēja biedri (atbilstoši atlases nolikuma 1.pielikumā pievienotajai formai). Papildus atlases nolikuma 8.12.apakšpunktā norādīts, ka projekta pieteikumam jāpievieno arī projekta iesniedzēja biedru operatīvie finanšu dati par 2018.gadu, ko ir apliecinājuši zvērināti revidenti (attiecināms, ja publiskajā datu bāzē [www.lursoft.lv](http://www.lursoft.lv) nav pieejams konkrētā projekta iesniedzēja biedra gada pārskats par 2018.gadu un projekta iesniedzējs pretendē uz papildu punktiem kvalitātes kritērijā Nr.1, un/vai projekta iesniedzējam ir vairākas darbības nozares un nepieciešams nodalīt atbalstāmās nozares no neatbalstāmajām nozarēm). Ņemot vērā jautājumā norādīto, secināms, ka situācija, kad *Lursoft* nav pieejama atsevišķi izdalīta informācija par Latvijā reģistrēto starptautiskā biznesa centra filiāli, ir līdzvērtīga minētajam nosacījumam “attiecināms, ja publiskajā datu bāzē [www.lursoft.lv](http://www.lursoft.lv) nav pieejams konkrētā projekta iesniedzēja biedra gada pārskats”, un, **lai pamatotu apgrozījuma, eksporta un nodarbināto skaita rādītāju, projekta iesnieguma pielikumā nepieciešams pievienot operatīvos finanšu datus, ko apstiprinājis zvērināts revidents.**  Papildus vēršam uzmanību uz kvalitātes kritērija Nr.1 piemērošanas metodikā norādīto “Nodarbināto skaita izvērtējumā un, ja nepieciešams – **biedru kopējā apgrozījuma izvērtējumā tiek ņemti vērā publiskajā datu bāzē** [**www.lursoft.lv**](http://www.lursoft.lv) **pieejamie gada pārskati par 2018.gadu un/vai projekta iesniegumam pievienotie operatīvie finanšu dati par 2018.gadu, kas ir zvērinātu revidentu apstiprināti**.” |
| 6.jautājums:  Ņemot vērā starptautisko biznesa centru darbības specifiku (ārvalstu mātes kompāniju biznesa apkalpošana), vai par eksportu tiek uzskatīts filiāles sniegto pakalpojumu kopuma finanšu apjoms, ko ārvalstu kompānijas filiāle veic Latvijas teritorijā, ja Latvijā grāmatvedībā tas netiek atsevišķi uzskaitīts kā eksports? |
| Atbilde uz 6.jautājumu:  Par **eksportu tiek uzskatīts** tādu pakalpojumu kā uzskaitvedība, grāmatvedība, audits un revīzija, finanšu vadība, datu apstrāde, informācijas tehnoloģiju konsultācijas, programmēšana, cilvēkresursu administrēšana, klientu apkalpošana, konsultēšana nodokļu un juridiskajos jautājumos, iepirkumu procesu administrēšana nodrošināšana, un šo funkciju eksportam uzņēmumam, filiālei vai struktūrvienībai **ir jābūt virs 50 %** no tās apgrozījuma.  Apgrozījuma un eksporta rādītāju SBPC aprēķina, ņemot vērā ārvalstu kompānijas filiāles Latvijā nodarbinātajiem izmaksāto atalgojumu, filiāles tekošās izmaksas. Informācija iegūstama no ārvalstu kompānijas vai tās filiāles Latvijā finanšu plūsmas. |
| 7.jautājums:  Vai, nosakot biedrības biedru apgrozījumu par pēdējo noslēgto gadu, tiks ņemts vērā visu biedrības biedru apgrozījums, vai arī vienīgi biedru, kas ir atarptautiskie biznesa centri? |
| Atbilde uz 7.jautājumu:  Tiks ņemts vērā **tikai SBPC** apgrozījums kā noteikts MK noteikumu Nr.617 10.13.2. apakšpunktā (projekta iesniedzēja biedriem – starptautisko biznesa pakalpojumu centriem – preču un pakalpojumu vidējais eksporta rādītājs ir virs 50 % un kopējais apgrozījums pēdējā noslēgtajā pārskata gadā pārsniedz 142,29 miljonus *euro*). |
| 8.jautājums:  Vai iesniedzot projekta pieteikumu būs pieejama Apliecinājuma veidlapa par prasību ievērošanu saistībā ar MK noteikumu par pasākuma īstenošanu 11.punktā minēto ierobežojumu. |
| Atbilde uz 8.jautājumu:  Apliecinājuma veidlapa pieejama CFLA tīmekļvietnē: <https://cfla.gov.lv/lv/es-fondi-2014-2020/izsludinatas-atlases/1-2-2-1-k-2> ar nosaukumu “pielikums - Apliecinājums par projekta iesniedzēja atbilstību prasībām un dubultā finansējuma neesamību”. |
| 9.jautājums:  Kā tiks vērtēta prasība, ka projekta iesniedzējs ir investējis pirmās atlases kārtas projektā vismaz 80% ERAF finansējuma – atbilstoši iesniegtajos maksājuma pieprasījumos norādītajam vai apstiprinātajam ERAF? |
| Atbilde uz 9.jautājumu:  Investīciju progress tiks vērtēts atbilstoši **iesniegtajos maksājuma pieprasījumos** norādītajam ERAF. |
| 10.jautājums:  Kā tiek regulētas IKT biedrību partnerības attiecības? Vai piesakot projektu partnerībā, kāda no biedrībām ir “vadošā”? Attiecīgi caur vadošo biedrību nodrošinot visu naudas plūsmu un arī atbildību par kopējo projekta izpildi? |
| Atbilde uz 10.jautājumu:  Iesniedzot projekta iesniegumu, viena no biedrībām ir projekta iesniedzējs un otrā vai pārējās – projekta sadarbības partneris/-i. Līdz ar to projekta iesnieguma apstiprināšanas gadījumā par finansējuma saņēmēju kļūst un saistības ar CFLA uzņemas projekta iesniedzējs.  Vienlaikus projekta iesnieguma pielikumā atbilstoši [projektu iesniegumu atlases nolikuma](https://cfla.gov.lv/lv/es-fondi-2014-2020/izsludinatas-atlases/1-2-2-1-k-2) 8.14.apakšpunktam ir jāpievieno partnerības līgums, kur iespējams detalizētāk atrunāt partnerībā iesaistīto biedrību savstarpējās attiecības, t.sk. gan saturisko, gan finansiālo atbildību par projekta rezultātu sasniegšanu. Papildus vēršam uzmanību, ka atsevišķas atbildības jomas, kā arī informācija, kas obligāti iekļaujama sadarbības līgumā, noteikta [MK noteikumu Nr.784](https://likumi.lv/doc.php?id=271368) 3.-5. punktā. |
| 11.jautājums:  Kā IKT partnerības gadījumā tiek piemēroti kvalitātes kritēriji Nr.2, 3, 4? Attiecīgi viens no partneriem ir piedalījies apmācību projektu 1. kārtas realizācijā, bet otrs nav? Pēc kuriem kritērijiem tiktu vērtēti abi partneri? |
| Atbilde uz 11.jautājumu:  Kvalitātes kritērijos Nr.2-Nr.4 tiks vērtēta tikai projekta iesniedzēja pieredze (skat. atbildi uz 10.jautājumu), ar ko projekta iesnieguma apstiprināšanas gadījumā CFLA uzņemsies saistības. |
| 12.jautājums:  Kā IKT partnerības gadījumā tiek piemēroti kvalitātes kritēriji Nr.7, 8? Vai partnerības gadījumā tiek izvērtēts kopējais darbinieku un uzņēmumu (unikālo) skaits abās biedrībās kopā? |
| Atbilde uz 12.jautājumu:  Kvalitātes kritērijos Nr.7 un Nr.8 tiks vērtēts komersantu/ apmācīto nodarbināto skaits visās partnerībā iesaistītajās biedrībās kopā. Līdz ar projekta iesnieguma pielikumā jāpievieno katras partnerībā iesaistītās biedrības saraksts ar biedrības biedriem (atbilstoši atlases nolikuma 1.pielikumā pievienotajai formai; projektu iesniegumu atlases nolikuma 8.5. apakšpunkts). |
| 13.jautājums:  Par nolikuma 2.punktu:  1.1.apakšpunktā minētais projekta iesniedzējs apstrādes rūpniecības nozarē drīkst iesniegt vienu projekta iesniegumu. 1.2.apakšpunktā minētais projekta iesniedzējs informācijas un komunikācijas tehnoloģiju nozarē individuāli drīkst iesniegt pa vienam projekta iesniegumam datorprogrammēšanas jomā, telekomunikācijas pakalpojumu jomā un informācijas pakalpojumu jomā, bet partnerībā – tikai vienu projekta iesniegumu. 1.3.apakšpunktā minētais projekta iesniedzējs drīkst iesniegt vienu projekta iesniegumu.   1. Ja projekts IKT nozarē tiek sniegts individuāli - vai viena biedrība var iesniegt pa vienam projekta pieteikumam uz katru no minētajām jomām (kopā 3 atsevišķus projektus) ar maksimālā atbalsta summu 1 milj 550k katram individuāli pieteiktam projektam? 2. Vai šo noteikto jomu ietvaros var tikt apmācīti tikai tie komersanti ar atbilstošiem NACE 2.red. darbības kodiem – tas ir, vai, piemēram, telekomunikācijas pakalpojumu jomas apmācības varēs mācīties tikai attiecīgās nozares uzņēmumi? Jāņem vērā, ka IKT tehnoloģijas arvien vairāk integrējas un nereti uzņēmi darbojas vairākās IKT apakšjomās – kā uzņēmums tiek klasificēts šādos gadījumos? |
| Atbilde uz 13.jautājumu:   1. **Jā,** iesniedzot projektu individuāli, projekta iesniedzējs var iesniegt pa vienam projekta pieteikumam uz katru no minētajām jomām (kopā 3 atsevišķus projektus). Atbilstoši MK noteikumu 13.1 punktam “projekta iesniedzējam informācijas un komunikācijas tehnoloģiju nozarē **projekta iesniegumam** maksimāli pieļaujamais ERAF finansējuma apmērs ir [..] 1 550 000 *euro*, ja projektu plānots īstenot individuāli”, līdz ar to norādītais maksimums ir noteikts katram no maksimāli 3 projektu iesniegumiem. 2. Vienai no komersanta darbības jomām ir jābūt atbilstošai projekta IKT jomai. |
| 14.jautājums:  Par IKT nozarē partnerībā iesniegtu projektu:   1. Kā CFLA tiek plānota projekta uzraudzība/kontrole partnerībā iesniegtam projektam? 2. Kā notiek atskaišu/mācību plānu u.c. dokumentu iesniegšana CFLA – vai katra partnerībā esoša biedrība sniedz dokumentus KP VIS par sava projekta īstenoto daļu vai viena biedrība uzņemas galveno/vadošo lomu projekta īstenošanā un sniedz atskaites par abām partnerībā esošām biedrībām kopā? Vai ir iespējami abi scenāriji? Ja viena no biedrībām uzņemas atbildību par projektu kopumā, vai tai tiek paredzēts lielāks administratīvais budžets, lai segtu papildu darbu, administrējot otras biedrības aktivitātes (ja jā, kādā apmērā)? 3. Ja kādas partnerībā esošas biedrības vainas dēļ nenotiek apmācības/tiek konstatēti citi pārkāpumi piemērojot finanšu korekcijas – kura biedrība uzņemas atbildību par to un kā tiek piemērotas finanšu korekcijas? 4. Saskaņā ar MK noteikumu punktu 23.1.2.1 IKT nozarē projekta vadības izmaksas nedrīkst pārsniegt 3000 *euro* mēnesī katrai partnerībā esošai biedrībai, nepārsniedzot MK noteikumos noteiktos 6000 *euro* mēnesī. Vai ir iespējams šīs projekta vadības izmaksas mēnesī attiecināt citos apmēros (piemēram vienai partnerībā esošai biedrībai 4000 *euro* mēnesī, bet otrai partnerībā esošai biedrībai 2000 *euro* mēnesī – proporcionāli apmācību apjomam, no kā atkarīgs administratīvā darba apjoms)? |
| Atbilde uz 14.jautājumu:   1. CFLA atbilstoši atlases nolikumam pievienotajai līguma par projekta īstenošanu formai, slēgs divpusējo līgumu, kur partnerībā iesniegtajam projektam ir galvenais partneris, kurš būs finansējuma saņēmējs. Attiecīgi, no līguma izrietošās saistības (tiesības un pienākumi) būs attiecināmi uz pašu finansējuma saņēmēju, un CFLA savas attiecīgā projekta kontroles/uzraudzību veiks attiecībā uz finansējuma saņēmēju. 2. Atskaišu/mācību plānu u.c. dokumentus CFLA iesniedz finansējuma saņēmējs par visiem kopā, t.sk. arī par partneriem. Tas, kura biedrība projektā ir galvenais partneris un finansējuma saņēmējs, izlemj paši partneri. Scenārijs, ka partneris CFLA iesniedz dokumentus, atskaites, skaidrojumus, mācību plānu u.c. informāciju, nav paredzēts. 3. Administratīvās izmaksas un to apmēri ir noteikti MK noteikumu 23.1.2.1 punktā - projekta iesniedzējam informācijas un komunikācijas tehnoloģiju nozarē projekta vadības izmaksas, kas nepārsniedz 3 000 *euro* mēnesī katrai partnerībā esošai biedrībai vai nodibinājumam atbilstoši partnerībā esošo biedrību vai nodibinājumu skaitam, kopumā projekta vadības izmaksām nepārsniedzot 6 000 *euro* mēnesī, ja projektu paredzēts īstenot partnerībā. Vēršam uzmanību, ka finansējuma saņēmējs ir atbildīgs par projekta īstenošanu, mērķu sasniegšanu, **izdevumu attiecināmību**, kā arī maksājumu veikšanu un iepirkuma procedūras veikšanu.   Visu atbildību par projekta īstenošanu un partneriem uzņemas finansējuma saņēmējs. Finanšu korekcija tiek piemērota projekta kopējai summai.   1. **Nē,** MK noteikumu 23.1.2.apakšpunkts nosaka, ka maksimālās projekta vadības izmaksas ir noteiktas 3 000 *euro*, un 23.1.2.1 apakšpunkts atrunā specifiskos nosacījumus partnerības gadījumā, taču joprojām paredz, ka **vienai biedrībai projekta vadības izmaksām maksimāli attiecināmi 3 000 *euro*.** Tālāk tekstā minētais nosacījums par 6 000 *euro* vērš uzmanību, ka neatkarīgi no tā, cik daudz biedrību ir partnerībā, kopējās projekta vadības izmaksas tiks attiecinātas maksimāli 6 000 *euro* apmērā. |
| 15.jautājums:  Kas notiek gadījumā, ja IKT nozarē tiek saņemti vairāki projekta iesniegumi - gan esot partnerībā, gan individuāli, un individuāli iesniegts projekts pie izvērtēšanas par summu 1 milj 550k saņem lielāku punktu skaitu nekā partnerībā iesniegts projekts par summu 3 milj 100k? Kurš pieteikums tiek atbalstīts un kādā apjomā? Ja tiek atbalstīti abi pieteikumi, kādā prioritārā secībā un apjomā? |
| Atbilde uz 15.jautājumu:  Projektu iesniegumu rindošanas un atbalsta sniegšanas kārtība ir atspoguļota projektu iesniegumu atlases nolikuma 32.punktā.  Saskaņā ar MK noteikumu 15.punktu sākotnēji atbalsts tiek sniegts **vienam projekta iesniedzējam IKT nozarē**, **kurš saņēmis augstāko punktu skaitu**. Ja punktu skaits ir vienāds, projekti tiek salīdzināti saskaņā ar MK noteikumu 17.2.apakšpunktu – priekšroka ir tam projektam, kurš 8. kvalitātes kritērijā “Projektā apmācīto nodarbināto skaits” ir ieguvis augstāku punktu skaitu un apmācīto nodarbināto skaits ir lielāks absolūtā izteiksmē.  Ja pēc sākotnēji atbalstīto projektu iesniedzēju apstiprināšanas **ir pieejams finansējums, atbalstu sniedz nākamajam projekta iesniedzējam ar augstāko punktu skaitu** katrā atbalstāmajā nozarē.  Norādām, ka **sarindošana tiek veikta katram projekta iesniedzēja veidam**, t.i., apstrādes rūpniecības nozares, IKT nozares un SPBC, atsevišķi. **Visi IKT nozares projekta iesniegumi neatkarīgi no to jomas, kā arī tā, vai tie būs individuāli vai partnerības projekti, tiks sarindoti vienā sarakstā** atbilstoši atlases nolikuma 32.punktā noteiktajai kārtībai.  Ja atlases ietvaros ir pieejams finansējums, kas nav pietiekams nākamā projekta finansēšanai pilnā apmērā (pieejama mazāka summa nekā plānota projektā), Atbildīgā iestāde (Ekonomikas ministrija) sniedz priekšlikumus atlikušā finansējuma izlietojumam, kas var būt dažādi – piemēram, piedāvāt finansēt projektu par atlikušo finansējumu, ja tas nodrošinās tos pašus, sākotnēji plānotos rezultātus, pārdalīt finansējumu kādai citai aktivitātei u.tml. |
| 16.jautājums:  Vai projekta pieteikumam nepieciešams pievienot arī projekta vadībā iesaistīto personu CV no partnera puses? |
| Atbilde uz 16.jautājumu:  Ņemot vērā, ka CFLA uzņemas saistības ar projekta iesniedzēju, ir pievienojams tikai projekta iesniedzēja plānotā projekta vadītāja CV. |
| 17.jautājums:  Kā partnera projekta vadības izmaksas atspoguļot pieteikuma veidlapas 3.pielikumā “Projekta budžeta kopsavilkums”? Vai jāizdala atsevišķi kādas izmaksas ir projekta iesniedzējam un kādas partnerim? Vai arī šīs izmaksas norādāmas kopā? |
| Atbilde uz 17.jautājumu:  Projekta vadības izmaksas ir norādāmas atsevišķi, lai būtu iespējams pārliecināties par izmaksu atbilstību [MK noteikumu](https://likumi.lv/ta/id/277601-darbibas-programmas-izaugsme-un-nodarbinatiba-1-2-2-specifiska-atbalsta-merka-veicinat-inovaciju-ieviesanu-komersantos) 23.1.2.1 apakšpunktam. Lūdzam tās norādīt, 3.pielikumā “Projekta budžeta kopsavilkums” paredzot apakšpozīcijas, piemēram, Nr.2.1.1. – projekta iesniedzēja projekta vadības izmaksām, un Nr.2.1.2. – partnera projekta vadības izmaksām. |
| 18.jautājums:  Vai projekta pieteikuma 1.5 sadaļā “Projekta darbības un sasniedzamie rezultāti” jāapraksta arī partnera projekta vadības organizācija? |
| Atbilde uz 18.jautājumu:  Projekta vadības kapacitāti un organizāciju raksturo projekta iesnieguma 2.1. punktā “Projekta īstenošanas kapacitāte” un 2.2. punktā “Projekta īstenošanas, administrēšanas un uzraudzības apraksts”. 1.5. punktā “Projekta darbības un sasniedzamie rezultāti” savukārt norāda, kuru darbību īstenošanā partneris piedalīsies (kolonnā “Iesaistītie partneri”) un attiecīgās darbības aprakstā sniedz informāciju, kādā mērā partneris darbību īstenos – piemēram, norādot, kādas aktivitātes veiks vai ka īstenos darbību pilnā apmērā.  Vēršam uzmanību, ka projekta iesnieguma veidlapā pašlaik nav iekļauta kolonna “Iesaistītie partneri”, taču tiek gatavoti projektu iesniegumu atlases nolikuma grozījumi, papildinot veidlapu ar sadaļām informācijai par partneriem, t.sk. minēto kolonnu un 1.9.punktu “Informācija par partneri (-iem)”. |
| 19.jautājums:  Vai projekta pieteikuma 2.1. sadaļā “Projekta īstenošanas kapacitāte” iekļauj tikai projekta iesniedzēja informāciju vai arī partnera? |
| Atbilde uz 19.jautājumu:  Lūdzu, skatīt atbildi uz 18.jautājumu. |
| 20.jautājums:  Vai projekta pieteikuma 2.5.sadaļā “Projekta saturiskā saistība ar citiem iesniegtajiem/ īstenotajiem/ īstenošanā esošiem projektiem” norāda tikai projekta iesniedzēja informāciju vai nepieciešams pievienot arī partnera īstenotos projektus? |
| Atbilde uz 20.jautājumu:  Ja ir konstatējama saturiska saistība ar iesniegto projekta iesniegumu un partnera īstenotajiem projektiem, lūdzam norādīt informāciju arī par partnera īstenotajiem projektiem. |
| 21.jautājums:  Vai projekta informatīvie un publicitātes pasākumi ir saistoši arī projekta partnerim? Vai projekta iesnieguma 5.sadaļā jānorāda arī tie pasākumi, ko veiks projekta iesniedzēja partneris? |
| Atbilde uz 21.jautājumu:  Saskaņā ar [publicitātes vadlīnijām](https://www.esfondi.lv/upload/00-vadlinijas/vadlinijas_2016/es_fondu_publicitates_vadlinijas_30122016.pdf) obligāta prasība attiecībā uz partneri ir informācijas par projektu publicēšana tīmekļvietnē, ja sadarbības partnerim tāda ir. Pārējiem publicitātes pasākumiem noteikta prasība, ka obligāti jāizvieto vismaz viens eksemplārs, un, ja projekts tiek īstenots vairākās īstenošanas vietās, tas jānovieto vietā, kur paredzēts lielākais finansiālais ieguldījums vai plašākā publicitāte. Visa šī informācija jānorāda projekta iesnieguma 5.sadaļā “Publicitāte”.  Projekta iesniedzējs un sadarbības partneris var izvēlēties īstenot arī pasākumus papildus obligātajām prasībām.  Papildus vēršam uzmanību, ka obligāta ir arī prasība visos komunikācijas pasākumos, piemēram, semināros, nodrošināt, lai personas, kuras piedalās šajā pasākumā, būtu informētas par Eiropas Savienības fondu sniegto finansējumu projekta īstenošanai. Lai to nodrošinātu, ir jāizvieto vizuālo elementu ansamblis uz izdales materiāliem, darba kārtībām un citiem materiāliem. |
| 22.jautājums:  Lūdzu norādiet, kuras Projekta pieteikuma sadaļas jāpapildina arī ar projekta partnera informāciju, ja projekts tiek paredzēts partnerībā. |
| Atbilde uz 22.jautājumu:  Lūdzu, skatīt atbildi uz 18.jautājumu. |
| 23.jautājums:  Ja projekta partneris, piemēram, maksās algu projektā iesaistītajam personālam saskaņā ar savstarpēji noslēgtu darba līgumu, kādā veidā tiks attiecinātas projekta vadības izmaksas partnerim projekta īstenošanas laikā? Kā tas būs jānorāda Maksājuma pieprasījumā? Kādi partnera dokumenti būs jāiesniedz CFLA – darba līgums, partnera bankas konta izraksts, partnera algu saraksti, citi projekta vadības izmaksu pamatojošie dokumenti? |
| Atbilde uz 23.jautājumu:  Maksājuma pieprasījumā projekta partnera projekta vadības izmaksas ir jāatspoguļo tāpat kā finansējuma saņēmēja vadības izmaksas. Kā izdevumus apliecinošie dokumenti partnera projekta vadības izmaksām ir jāiesniedz Vadošās iestādes vadlīnijām Nr.2.5. ”Vadlīnijas par Eiropas Savienības struktūrfondu un Kohēzijas fonda līdzfinansētā projekta pārbaudēm 2014.-2020.gada plānošanas periodā” - <http://www.esfondi.lv>, t.sk. darba līgums, rīkojums, partnera bankas konta izraksts, partnera algu saraksti, darba laika uzskaite, iepirkuma dokumentācija (ja attiecināms). |
| 24.jautājums:  Par cik visas projekta vadības izmaksas var tikt attiecinātas no projekta iesniegšanas brīža CFLA, vai pēc projekta iesniegšanas brīža ir iespējams uzsākt arī darbu pie apmācību kursu iepirkuma tehniskās specifikācijas gatavošanas un iepirkuma izsludināšanas IUB mājas lapā? Vai arī asociācija iepirkumu var sludināt tikai pēc līguma noslēgšanas par projekta īstenošanu ar CFLA kā arī pirms tam saskaņojot tehnisko specifikāciju ar CFLA? |
| Atbilde uz 24.jautājumu:  Jā, pēc projekta iesnieguma iesniegšanas CFLA drīkst uzsākt darbības pie apmācību kursu iepirkšanas, t.sk. izsludināt iepirkumu. Vienlaicīgi norādām, ka tehniskā specifikācija ar CFLA nav jāsaskaņo, kā arī apmācības drīkst uzsākt pēc līguma ar CFLA noslēgšanas un izvērtējuma dokumentu par valsts atbalsta piešķiršanu konkrētajam gala saņēmējam iesniegšanas CFLA. |
| 25.jautājums:  Ja projekts tiek sniegts IKT nozarē uz vienu no minētajām apakšjomām - vai citu nozaru uzņēmumiem būs iespēja saņemt atbalstu mācībām šajā projektā?  Tas ir, vai, iesniedzot CFLA saskaņošanai citas nozares uzņēmuma apmācību pamatojumu ar konkrētu uzņēmuma darbinieku sarakstu un to amatu aprakstiem, pēc CFLA saskaņojuma uzņēmumam būs iespējams saņemt līdzfinansējumu apmācībām kā tas bija 1.kārtas ietvaros? |
| Atbilde uz 25.jautājumu:  Jā, 2. kārtā attiecībā uz Jūsu uzdoto jautājumu tiks turpināta 1. kārtas ietvaros īstenotā prakse. |
| 26.jautājums:  Biedrības "X" biedrs ir bankas grupas uzņēmums - bankas Rīgas filiāle, kurš sniedz starptautiskā biznesa pakalpojumu centra funkcijas bankas grupas ietvaros un tā apgrozījumu un eksportu veido pakalpojumu kopsumma, ko ik gadus bankas grupas ietvaros nodrošina bankas Rīgas filiāle.  Vai bankas Rīgas filiāle apgrozījuma rādītāja noteikšanai būs pietiekams pamatojums, kopā ar projekta pieteikumu CFLA iesniegts, zvērinātu revidentu apstiprināts bankas grupas 2018.gada finanšu pārskats, kopā ar bankas Rīgas filiāles vadītāja apstiprināto ikgadējo finanšu pārskatu, kurš tiek sniegts Valsts ieņēmumu dienestā. Bankas Rīgas filiāle finanšu rādītāji ir daļa no bankas Grupas rādītājiem un ir tajā iekļauti. |
| Atbilde uz 26.jautājumu:  Tā kā Lursoft datu bāzē nav pieejams bankas Rīgas filiāles gada pārskats, šīs filiāles apgrozījuma rādītāja noteikšanai kopā ar projekta iesniegumu ir jāiesniedz zvērināta revidenta apstiprināts šīs filiāles finanšu pārskats par pēdējo noslēgto gadu, kā arī bankas grupas pēdējais pieejamais gada finanšu pārskats, t.i., dokumentu saturs ir atbilstošs, taču Rīgas filiāles finanšu datus nepieciešams apstiprināt zvērinātam revidentam (projektu iesniegumu atlases nolikuma 8.12. apakšpunkts).  Vienlaikus skaidrojam, ka gadījumā, ja līdz projekta iesnieguma iesniegšanai nav iespējams nodrošināt, ka finanšu datus apstiprina zvērināts revidents, filiāles vadītāja apstiprināts finanšu pārskats ir pieļaujams, taču, ja projekta iesniegums būs apstiprināms vai apstiprināms ar nosacījumu, tam tiks izvirzīts tehnisks nosacījums līdz līguma slēgšanai ar CFLA vai precizētā projekta iesnieguma iesniegšanai šos datus iesniegt ar zvērināta revidenta apliecinājumu. |
| 27.jautājums:  Par sadarbību ar profesionālās izglītības iestādēm, augstskolām un zinātniskajām institūcijām:   1. KPVIS paredz divu pielikumu pievienošanu – viens “Atsauksmes par kopīgi īstenotiem projektiem ar profesionālās izglītības iestādēm, augstskolām un zinātniskajām institūcijām”, otrs “Apmācību vajadzības un profesionālās izglītības iestāžu, augstskolu un zinātnisko institūciju iespējas piedāvāt nepieciešamās apmācības”.   Vai abu dokumentu pievienošana ir obligāta?   1. vai ir noteikta dokumentu (“Atsauksmes par kopīgi īstenotiem projektiem ar profesionālās izglītības iestādēm, augstskolām un zinātniskajām institūcijām”, “Apmācību vajadzības un profesionālās izglītības iestāžu, augstskolu un zinātnisko institūciju iespējas piedāvāt nepieciešamās apmācības”) forma? 2. vai šie pielikumi (“Atsauksmes par kopīgi īstenotiem projektiem ar profesionālās izglītības iestādēm, augstskolām un zinātniskajām institūcijām”, “Apmācību vajadzības un profesionālās izglītības iestāžu, augstskolu un zinātnisko institūciju iespējas piedāvāt nepieciešamās apmācības”), kas tiek pievienots KPVIS, ir jāparaksta? 3. projekta iesnieguma vērtēšanas kritēriju piemērošanas metodika kvalitātes kritērija 6.punktā paredz projekta pieteikumam pievienot potenciālo sadarbību (ar profesionālās izglītības iestādēm, augstskolām un zinātniskajām institūcijām) pamatojošus dokumentus, piemēram, nodomu protokolu. MK noteikumi paredz iepirkuma procedūru īstenošu, lai noskaidrotu konkrēto apmācību sniedzēju.  * ja projekta pieteikuma izstrādes laikā projekta iesniedzējs būs vienojies ar konkrētajiem subjektiem par sadarbību, vai tas nav pretrunā ar iepirkuma procedūru? Projekta iesniedzējs šobrīd nevar apņemties sadarbību (parakstīt, piemēram, nodoma protokolu), jo ir jāveic iepirkuma procedūra, kurā var piedalīties ikviens, un tikai procedūras rezultātā tiks noteikts sadarbības partneris. * MK noteikumi paredz, ka atbalstāmās darbības drīkst uzsākt no dienas, kad projekta iesniegums iesniegts CFLA, vai šādas darbības (kā sadarbības veidošana un dokumentēšana pirms projekta iesniegšanas) nebūs uzskatāma par pārkāpumu un atbalstāmo darbību veikšanu pirms projekta iesnieguma iesniegšanas CFLA? |
| Atbilde uz 27.jautājumu:   1. (satur arī atbildi uz 1.2. jautājumu) Dokuments “Apmācību vajadzības un profesionālās izglītības iestāžu, augstskolu un zinātnisko institūciju iespējas piedāvāt nepieciešamās apmācības” ir pievienojams obligāti (atlases nolikuma 8.7. apakšpunkts) un aizpildāms atbilstoši projektu iesniegumu atlases nolikuma 1. pielikuma veidlapai, ietverot visu norādīto informāciju. Šī dokumenta mērķis ir atspoguļot Jūsu veikto priekšizpēti par to, kādas mācības ir nepieciešams un vai ir iespējams saņemt atbilstošu apmācību pakalpojumu no izglītības iestādēm/ institūcijām. Savukārt attiecībā uz sadarbību ar profesionālās izglītības iestādēm, augstskolām un zinātniskajām institūcijām ir pievienojams viens no dokumentiem – (1) atsauksmes par kopīgi īstenotiem projektiem ar profesionālās izglītības iestādēm, augstskolām un zinātniskajām institūcijām vai (2) potenciālo sadarbību ar profesionālās izglītības iestādēm, augstskolām un zinātniskajām institūcijām pamatojoši dokumenti, piemēram, nodomu protokoli (atlases nolikuma 8.8. apakšpunkts). Šo dokumentu mērķis ir atspoguļot Jūsu pieredzi un spēju sadarboties ar minētajām iestādēm/ institūcijām, tie sagatavojami brīvā formā. 2. dokuments “Apmācību vajadzības un profesionālās izglītības iestāžu, augstskolu un zinātnisko institūciju iespējas piedāvāt nepieciešamās apmācības” nav jāparaksta, taču atsauksmēm par kopīgi īstenotiem projektiem ir jābūt parakstītām no atsauksmes izsniedzēja (izglītības iestādes/ institūcijas) puses vai potenciālās sadarbības dokumentiem, piemēram, nodomu protokoliem – no visu sadarbības partneru puses, t.sk. Jūsu. 3. minētie pamatojošie dokumenti apliecina potenciālo sadarbību, līdz ar to iepirkuma prasības netiek pārkāptas – piemēram, iestāde, ar ko vienojaties par potenciālo sadarbību, varētu būt tā, ko Jūs atsevišķi uzaicināt piedalīties iepirkumā, vienlaikus neizslēdzot, ka piedalīties var arī citi pretendenti. Kā minēts iepriekš, šo dokumentu mērķis ir atspoguļot Jūsu spēju sadarboties ar iestādēm/ institūcijām, tādējādi, piemēram, mazinot riskus, ka iepirkums beidzas bez rezultāta. Sagatavošanās darbus, tai skaitā sadarbības veidošanu un dokumentācijas gatavošanu, ir pieļaujams veikt pirms projekta iesnieguma iesniegšanas CFLA. Būtiskākais, lai pirms projekta iesnieguma iesniegšanas jau netiktu noslēgti līgumi par apmācību veikšanu, veikti ar tiem saistītie maksājumi u.tml. |
| 28.jautājums:  Vai sadaļā “Vispārīgā informācija” ir jāpilda sadaļas “RIS3 JOMAS” un “PROJEKTĀ IESAISTĪTIE CILVEKRESURSI”? KPVIS ir iekļautas šīs sadaļas, savukārt aizpildīšanas metodikā tādu nav. |
| Atbilde uz 28.jautājumu:  Konkrētajā atlasē nepieciešams aizpildīt tikai sadaļu “RIS3 jomas” – šīs sadaļas nav iekļautas MK noteikumos Nr.784 noteiktajā standarta veidlapā, līdz ar to neparādās arī projektu iesniegumu atlases nolikuma dokumentācijā, taču KP VIS tika izveidoti atsevišķi informācijas lauki inovāciju un pētniecības statistikas apkopošanai. |
| 29.jautājums:  Vai 1.pielikumā “Projekta īstenošanas laika grafiks” ar “Apmācību organizēšana” ir domāta situācija, kad jau notiek mācības, vai ar to var saprast arī iepirkuma procedūru veikšanu, kuru projekta īstenotājs var uzsākt jau š.g. decembrī pēc projekta iesnieguma iesniegšanas? |
| Atbilde uz 29.jautājumu:  1.pielikumā “Projekta īstenošanas laika grafiks” tiek atspoguļotas darbības, kādas esat definējuši 1.5.punktā “Projekta darbības un sasniedzamie rezultāti”, līdz ar to īstenošanas laiks ir atkarīgs no tā, kā esat noformulējuši darbības. Piemēram, ja Jums ir atsevišķa darbība “Projekta vadība”, kas ietver arī iepirkumu procedūru veikšanu, un darbība “Apmācību organizēšana”, tad pēdējās īstenošanas laiks būtu tas, kad praktiski notiek apmācības. |
| 30.jautājums:  Ja projekta vadītājs būs kā ārpakalpojums un šobrīd iepirkuma procedūra vēl nav veikta, vai projekta vadītāja CV nav jāpievieno projekta iesniegumam? |
| Atbilde uz 30.jautājumu:  Jā, CV tad nav jāpievieno, taču lūdzam projekta iesnieguma 2.1. punktā “Projekta īstenošanas apraksts” norādīt, kādas prasības izvirzīsiet kandidātiem attiecībā uz izglītību, darba pieredzi, t.sk. pieredzi projektu vadībā, u.tml. |
| 31.jautājums:  Vai pielikums “Saraksts ar projekta iesniedzēja biedrības biedriem”, kas tiek pievienots KPVIS, ir jāparaksta? |
| Atbilde uz 31.jautājumu:  Saraksts ar biedriem nav jāparaksta. Datu patiesumu projekta iesniedzējs apliecina projekta iesnieguma 8. sadaļā “Apliecinājums”, kas ir jāatzīmē pirms projekta iesnieguma iesniegšanas. |
| 32.jautājums:  Lūdzu sniedziet skaidrojumu - no kā izrietoša (ES fondu normatīvo aktu pamatojums) un kāpēc ir obligāta prasība, ka gada pārskata datus, kurus sagatavo ārvalstu uzņēmuma filiāle Latvijā un kuri ir atvasināti no zvērinātu revidentu apstiprināta mātes kompānijas gada pārskata, ir jābūt revidenta apstiprinātiem. Būtībā pietiekams pamatojums ir tas, ka filiāles sniedz oficiālus datus Valsts ieņēmumu dienestā un šī valsts iestāde pieņem un akceptē šo informāciju. Pēc nepieciešamības, lai pārliecinātos par ārvalstu uzņēmumu filiāļu finanšu datu ticamību CFLA būtu jāvēršas Valsts ieņēmumu dienestā, kurš šos datus ir pieņēmis un akceptējis.  Ārvalstu filiāļu gadījumā (kur mātes kompānijām, kā saistīto personu grupai vienota uzņēmuma līmenī) ir revidentu apstiprināti pārskati obligāti pieprasot zvērināta revidenta atzinumu tiek nesamērīgi palielināts administratīvais slogs projekta iesniedzējam - Biedrībai un Gala labuma guvējam - komersantam.  Lūdzam rast risinājumu šai situācijai, lai novērstu formālu projekta iesniedzēja prasību neatbilstību projektu atlases Vienotā kritērijam Nr.1, lai gan pēc būtības projekta pieteicējs kvalificējas un var pierādīt biedru apgrozījumu citos atbilstošos, ticamos un pārbaudāmos veidos. |
| Atbilde uz 32.jautājumu:  Valsts ieņēmumu dienests (turpmāk – VID) ir CFLA norādījis, ka VID nav pienākuma, bet gan ir tiesības pārbaudīt iesniegtos finanšu datus, un kontroles pasākumi tiek plānoti, izvērtējot VID rīcībā esošos riskus, nevis pēc trešo personu (šajā gadījumā – CFLA) pieprasījuma t.i., fakts, ka VID ir pieņēmis datus, negarantē to ticamību. Saskaņā ar Gada pārskatu un konsolidēto gada pārskatu likumu, Revīzijas pakalpojumu likumu un likumu Par Valsts ieņēmumu dienestu tieši **zvērināti revidenti ir tie, kas veic gada pārskatu/ konsolidēto gada pārskatu un klienta saimnieciskās darbības revīziju (pārbaudi).**  Eiropas Savienības (turpmāk – ES) fondu normatīvā bāze nenosaka obligātu prasību finanšu datus apstiprināt zvērinātam revidentam, vienlaikus dalībvalsts atbalsta programmās pēc nepieciešamības var noteikt stingrākas prasības nekā ES. Ņemot vērā, ka **1.2.2.1. pasākuma ietvaros finanšu dati ir būtiski, lai projekta iesniedzējs vispār kvalificētos** un varētu pretendēt uz finansējumu ([MK noteikumu Nr.617](https://likumi.lv/ta/id/277601-darbibas-programmas-izaugsme-un-nodarbinatiba-1-2-2-specifiska-atbalsta-merka-veicinat-inovaciju-ieviesanu-komersantos) 10. punkts un vienotais kritērijs Nr.1 (izslēdzošs)), **kā arī konkurētu ar citiem projektu iesniegumiem**, ņemot vērā, ka 1.2.2.1. pasākums tiek īstenots atklātas projektu iesniegumu atlases veidā (kvalitātes kritērijs Nr.1), ir nepieciešami ticami un pārbaudāmi dati, ko nodrošina zvērināta revidenta apliecinājums.  Vēršam uzmanību, ka zvērināta revidenta apliecinājums nepieciešams tikai par rādītājiem, kas tiks izmantoti projekta iesnieguma vērtēšanai kritēriju ietvaros – nodarbināto skaits, apgrozījums, eksports. |
| 33.jautājums:  Jautājums par 7.sadaļu “Valsts atbalsta jautājumi” – ja projekts tiek sniegts partnerībā, kurš projekta īstenošanas veids ir jānorāda 7.1.daļā? Un vai arī projekta partnerim ir jāiesniedz sava *de minimis* anketa? |
| Atbilde uz 33.jautājumu:  Valsts atbalsta sadaļa jāaizpilda neatkarīgi no tā, vai projekts tiek īstenots partnerībā – t.i., norādot “***projektā finansējuma saņēmējs saņem valsts atbalstu, bet nav valsts atbalsta, t.sk. de minimis atbalsta, sniedzējs***” vai, ja projektā neiekļauj projekta vadības izmaksas projekta attiecināmajās izmaksās (izmaksu pozīcija Nr.2) vai ja projekta vadību veiks ārpakalpojuma sniedzējs, kas tiks piesaistīts atbilstoši MK noteikumu 29.punktam, norādot “***projektā finansējuma saņēmējs nesaņem valsts atbalstu un nav valsts atbalsta, t.sk. de minimis atbalsta, sniedzējs***”.  Jā, ja *de minimis* finansējums paredzēts gan projekta iesniedzējam, gan partnerim, tad arī partnerim sistēmā jāiesniedz *de minimis* anketa. |